Komisijos direktyva 94/1/EEB
1994 m. sausio 6 d.
patikslinanti kai kurias Tarybos direktyvos 75/324/EEB dėl valstybių narių įstatymų, susijusių su aerozolių balionėliais, suderinimo technines detales
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. gegužės 20 d. Tarybos direktyvą 75/324/EEB dėl valstybių narių įstatymų, susijusių su aerozolių balionėliais, suderinimo [1] su paskutiniais pakeitimais, padarytais Ispanijos ir Portugalijos stojimo aktu, ypač į jos 10 straipsnio 3 dalį,
kadangi apsaugos nuostatą, numatytą Direktyvos 75/324/EEB 10 straipsnyje, pritaikė viena valstybė narė;
kadangi apsaugos priemonės, kurių buvo imtasi, yra pateisinamos, atsižvelgiant į tai, kokį pavojų gali sukelti ypač degių išstumiančių dujų, pakeitusių chlorfluorangliavandenilius (CFs), panaudojimo aerozolių balionėliuose padidėjimas;
kadangi kai kuriuose aerozolių balionėliuose esančios medžiagos ir (arba) preparatai yra ypač degūs;
kadangi šiuo metu galiojančių nuostatų nepakanka, kad kai kurie aerozolių balionėliai nekeltų pavojaus saugumui; kadangi dėl to šios nuostatos turi būti pritaikytos;
kadangi kai kurie aerozolių balionėliai, nors juose yra degių medžiagų ir (arba) preparatų, nekelia jokio užsiliepsnojimo pavojaus; kadangi dėl to turėtų būti leidžiami nukrypimai nuo kai kurių ženklinimo reikalavimų;
kadangi šios direktyvos nuostatos atitinka derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 75/324/EEB iš dalies keičiama taip:
1. 8 straipsnio 1 dalies d punktas keičiamas taip:
"d) priedo 2.2 ir 2.3 punktuose nurodyti duomenys;"
2. Po 9 straipsnio įterpiamas toks straipsnis:
"9a straipsnis
Jei už prekybą aerozolių balionėliais atsakingas asmuo turi bandymų rezultatus ar kitus duomenis, rodančius, kad, nors šių aerozolių balionėlių turinys yra degus, jie normaliomis arba pakankamai prognozuojamomis naudojimo sąlygomis nekelia jokio užsiliepsnojimo pavojaus, jis gali imtis atsakomybės netaikyti priedo 2.2 (b) ir 2.3 (b) punktų nuostatų.
Jis valstybėms narėms pateikia tokių dokumentų kopijas.
Tokiu atveju aerozolių balionėlyje esančios degiosios medžiagos kiekis etiketėje turi būti nurodomas aiškiai, įskaitomai ir taip, kad neišsitrintų: "Degi turinio masės dalis - X %"."
3. Priedas pakeičiamas taip, kaip nurodyta šio dokumento priede.
2 straipsnis
1. Valstybės narės iki 1994 m. spalio 1 d. priima ir paskelbia įstatymus ir kitus teisės aktus, būtinus šios direktyvos įgyvendinimui. Apie tai jos nedelsdamos praneša Komisijai.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
Jos pradeda taikyti šias nuostatas nuo 1995 m. balandžio 1 d.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus.
3 straipsnis
Ši direktyva įsigalioja dvidešimtą dienų po jos paskelbimo Europos Bendrijų oficialiajame leidinyje.
Priimta Briuselyje, 1994 m. sausio 6 d.